Skalka pri Beckove

Skalka pri Beckove alebo Beckovská skalka je chránená prírodná pamiatka pri obci Beckov v okrese Nové Mesto nad Váhom v Trenčianskom kraji. Nachádza sa v Považskom Inovci, jej rozloha je 0,39 ha a bola vyhlásená v roku 1983, bez ochranného pásma. Pamiatka je v správe štátnej ochrany prírody Biele Karpaty. Predmetom ochrany je: Vápencový tvrdoš, ktorý vyvetráva z nivy Váhu ako zvyšok mezozoickej obalovej série Považského Inovca. Tektonicky však skalka nepatrí obalovej sérii tatrika ale do beckovskej jednotky fatrika. Vápencový tvrdoš vyčnievajúci 15 m nad okolím z nivy Váhu vypreparovala rieka na rozhraní treťohôr a štvrtohôr. Napriek nepatrnej výmere (0,39 ha) nachádzajú na tomto „ostrove“ obklopenom ornou pôdou útočisko viaceré ohrozené i chránené rastlinné (poniklec veľkokvetý – Pulsatilla grandis) a živočíšne druhy (jašterica múrová – Lacerta muralis, spevavce). Okrem zvyškov pôvodnej vegetácie boli na skalke v minulosti vysadené ovocné stromy. Na území platí 4. stupeň ochrany. Skalku pri Beckove geologicky tvoria sivé ílovité vápence s rohovcami, ktoré vznikli počas spodnej kriedy. Tektonicky patria plytkovodnej beckovskej jednotke fatrika. Referencie Externé odkazy Skalka pri Beckove v Zozname osobitne chránených častí prírody SR Chránené územie, štátnej ochrany prírody Slovenskej republiky